**บทคัดย่อ**

 การศึกษาครั้งนี้มีวัตถุประสงค์เพื่อหาประสิทธิภาพของหนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย ชั้นประถมศึกษาปีที่ 1 ตามเกณฑ์ประสิทธิภาพ 80/80 **และ**เพื่อศึกษาผลสัมฤทธิ์ทางการเรียนของนักเรียนชั้นประถมศึกษาปีที่ 1 ที่ได้รับการจัดการเรียนรู้ด้วยหนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย ชั้นประถมศึกษาปีที่ 1 กลุ่มตัวอย่างที่ใช้ในการศึกษาครั้งนี้ ได้แก่ นักเรียนชั้นประถมศึกษาปีที่ 1/1 โรงเรียนวัดทัศนารุณสุนทริการาม สำนักงานเขตราชเทวี กรุงเทพมหานคร ภาคเรียนที่ 2 ปีการศึกษา 25527 จำนวน 22 คน ซึ่งได้มาจากการเลือกแบบเจาะจง (Purposive Sampling) เครื่องมือที่ใช้ในการศึกษาและเก็บรวบรวมข้อมูล คือ หนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย ชั้นประถมศึกษาปีที่ 1 และแบบทดสอบวัดผลสัมฤทธิ์ทางการเรียนด้วยหนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย ชั้นประถมศึกษาปีที่ 1 แบบปรนัย ชนิดเลือกตอบ 3 ตัวเลือก จำนวน 30 ข้อ สถิติที่ใช้ในการวิเคราะห์ข้อมูลได้แก่ ค่าร้อยละค่าเฉลี่ย ส่วนเบี่ยงเบนมาตรฐานและการทดสอบค่าที (t–test)

**ผลการศึกษาพบว่า**

 1. ประสิทธิภาพของหนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย ชั้นประถมศึกษาปีที่ 1 มีค่าเท่ากับ 82.12 / 83.03 ซึ่งสูงกว่าเกณฑ์ 80 / 80 ที่กำหนดไว้

 2. ผลสัมฤทธิ์ทางการเรียนหลังเรียนของนักเรียนที่ได้รับการจัดการเรียนรู้ด้วยหนังสือนิทานส่งเสริมการอ่านสอดแทรกคุณธรรมตามแนวพระราชดำรัส กลุ่มสาระการเรียนรู้ภาษาไทย

ชั้นประถมศึกษาปีที่ 1 สูงกว่าก่อนเรียนอย่างมีนัยสำคัญทางสถิติที่ระดับ .05